b'\n_START_ARTICLE_\nNavadni frfotav\xc4\x8dek\n_START_SECTION_\nOpis\n_START_PARAGRAPH_\nNavadni frfotav\xc4\x8dek preko kril meri med 32 in 43\xc2\xa0mm in ima podolgovata sprednja krila, ki imajo v zunanjem kotu veliko temno sivo liso. Zadnja krila so v celoti bela, spodnja stran kril pa je rumenkasta s sivim poprhom._NEWLINE_Gosenice se hranijo z listi rastlin iz dru\xc5\xbeine metuljnic, predvsem z vrstami iz rodov grahor (Lathyrus) in nokota (Lotus)._NEWLINE_Samice odlagajo jaj\xc4\x8deca maja in junija. Na leto se lahko pojavijo do tri generacije metuljev.\n_START_SECTION_\nRaz\xc5\xa1irjenost\n_START_PARAGRAPH_\nTa vrsta metuljev je v Sloveniji najbolj pogosta po gozdnih jasah in ob gozdnih obronkih ter po grmovnatih in travnatih pobo\xc4\x8djih od morja pa vse do gozdne meje, redkeje pa celo nad njo. Leta med marcem in septembrom._NEWLINE_\xc5\xbdivljenjski prostor navadnega frfotav\xc4\x8dka je raz\xc5\xa1irjen od Evrope na zahodu, preko Kavkaza, Male Azije, osrednje Azije, ju\xc5\xbene Sibirije pa vse do Bajkala.'